**ג'ייקוב אנדרו ג'וזף לה-טרנר** (באנגלית: **Jacob Andrew Joseph LaTurner**; נולד ב-17 בפברואר 1988) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת קנזס, מאז 2021. בתחום מחוז הקונגרס השני מצוי כל החלק המזרחי של קנזס, לרבות בירת המדינה טופיקה, זולת האזור המטרופולני של קנזס סיטי. טרם היבחרו לקונגרס, היה לה-טרנר גזבר המדינה (2021-2017) וחבר הסנאט המדינתי (2017-2013).

ביוגרפיה
--------

### תחילת דרכו

לה-טרנר נולד וגדל בגלנה שבדרום-מזרח קנזס. הוא השלים את לימודיו התיכוניים בתיכון העירוני בגלנה ולאחר מכן נרשם לאוניברסיטת המדינה בפיטסבורג, שם קיבל תואר ראשון במדע המדינה. בימיו כסטודנט עבד לה-טרנר במשרדה המחוזי של חברת הקונגרס לין ג'נקינס, שכיהנה גם היא כגזברית המדינה של קנזס. לאחר שבבחירות 2008 הפסיד לסנאטור בוב מרשל בבחירות מקדימות שנערכו במפלגה הרפובליקנית לייצוג מחוז הבחירה ה-13 בסנאט של קנזס, בשנת 2012 גבר עליו בהתמודדות חוזרת. בגיל 24 נהפך לחבר הצעיר ביותר בסנאט המדינתי. כסנאטור, ניסח לה-טרנר חקיקה ששמה לה למטרה להגביל את מספר תקופות הכהונה לחברי בית המחוקקים במדינה, ובפברואר 2015 היה לה-טרנר נותן החסות הראשי לחקיקה שאפשרה לתושבי קנזס המבוגרים לשאת נשק באורח סמוי.

באפריל 2017 מונה לה-טרנר לגזבר המדינה של קנזס בידי סם בראונבק, מושל המדינה. הוא החליף בתפקיד את רון אסטס, שנבחר אל בית הנבחרים של ארצות הברית במקומו של מייק פומפאו שמונה לראש ה-CIA. מינויו בגיל 29 הפך את לה-טרנר לפקיד הממשל הצעיר ביותר בתולדות המדינה. כאשר נבחר כהלכה לתפקיד בשנת 2018, היה לאדם הצעיר ביותר שנבחר למשרה ציבורית ברמה המדינתית בקנזס. במהלך כהונתו כגזבר מיסד לה-טרנר פיקוח על נכסים ללא בעלים, שנאמדו בשווי של כ-350 מיליון דולר אמריקני. באוגוסט 2017 הוביל לה-טרנר תיק משפטי נגד מחלקת האוצר של ארצות הברית, בדרישה שהממשלה הפדרלית תשיב את התמורות מאיגרות החוב של תושבי קנזס. על אף ששופט בבית משפט קמא צידד בדרישת קנזס מהממשלה הפדרלית להחזיר כ-150 מיליון דולר באגרות חיסכון לממשלה המדינתית, בית המשפט לערעורים בארצות הברית ביטל את ההחלטה ופסק לטובת הממשלה הפדרלית.

### מסע הבחירות לסנאט

ב-8 בינואר 2019 הודיע לה-טרנר על התמודדותו אל הסנאט של ארצות הברית במסגרת הבחירות לסנאט האמריקאי בקנזס ב-2020, על מושבו של הסנאטור הפורש פט רוברטס. לה-טרנר הודיע על מועמדותו בגיל 30, הגיל המינימלי לסנאטורים על פי חוקת ארצות הברית. משום שהבחירות הבאות בהן אמור היה לה-טרנר להתמודד מחדש לתפקיד הגזבר עתידות היו להיערך רק ב-2022, מסע הבחירות שלו לסנאט נחשב כבעל סיכויים נמוכים. לה-טרנר, שמיצב עצמו כשמרן, תמך בהקמת חומת טראמפ בגבול ארצות הברית–מקסיקו, טען לאחריות פיסקלית ותמך במגבלות כהונה על נושאי משרה פדרלית. עם זאת, הצהיר לה-טרנר כי אם מייק פומפאו יחליט להצטרף אל המירוץ לסנאט, יפרוש. ב-9 בספטמבר 2019 פרש לה-טרנר באורח סופי מההתמודדות לסנאט, ובמקום זאת השיק מסע בחירות אל בית הנבחרים של ארצות הברית במחוז הקונגרס השני של קנזס.

### התמודדותו לבית הנבחרים

דיוקנו הרשמי הראשון של לה-טרנר בקונגרס, 2021
בשעה שלה-טרנר ניהל את מסע הבחירות שלו לסנאט, נציג מחוז הקונגרס השני של קנזס בבית הנבחרים האמריקאי, סטיב ווטקינס, הסתבך בשערוריות אחדות בהן ניפוח קורות חיים, אי-נוכחות בהצבעות קריטיות, הונאת בחירות והאשמות בדבר התנהגות מינית בלתי-הולמת. ווטקינס והסגל שלו ערכו את הערך על אודותיו בוויקיפדיה האנגלית והסירו תוכן שסקר את השערוריות בהן היה מעורב. רבים שיערו שווטקינס מתכנן להתפטר לפני סיום כהונתו, דבר אשר הכחיש בתוקף. ווטקינס הואשם בהפרעה לאכיפת החוק, מתן מידע כוזב, הצבעה בלי להיות מוסמך לכך, הצבעה מראש שלא כדין, ואי הודעה לרשות הרישוי המדינתית (DMV) על שינוי כתובת. בתגובה, מושל קנזס לשעבר ג'ף קולייר עודד בפומבי את לה-טרנר להתייצב בפני ווטקינס בבחירות המקדימות.

ב-4 בספטמבר 2019 הכריז לה-טרנר כי יקטע את מסע הבחירות שלו לסנאט במטרה לאתגר את ווטקינס בבחירות המקדימות. בריאיון עיתונאי ל"פוליטיקו" אמר לה-טרנר: "בסופו של יום, אנחנו לא רוצים לראות מושב נוסף בקונגרס מאויש בידי הדמוקרטים בקנזס [...] חבר הקונגרס ווטקינס, ללא ספק, מטיל את מושבו תחת סכנה בבחירות אלה." ווטקינס נבחר בבחירות 2018 בפער של פחות מ-1% בלבד. לה-טרנר הצליח להעביר 470,000 דולר אמריקני במזומן ממטה הבחירות שלו לסנאט לזה אל בית הנבחרים, מה שהעניק לו יתרון כספי גדול על ווטקינס שנהנה מ-260,000 דולר בלבד בזמן כניסתו של לה-טרנר למירוץ. ב-4 באוגוסט 2020, לה-טרנר ניצח את ווטקינס בפריימריז המפלגה הרפובליקנית, ובבחירות הכלליות ניצב בפני ראשת העיר טופיקה ומועמדת המפלגה הדמוקרטית, מישל דה לה איסלה, אותה ניצח ב-3 בנובמבר.

### כהונתו בקונגרס

ב-6 בינואר 2021, במהלך ספירת קולות חבר האלקטורים בבחירות לנשיאות ארצות הברית 2020, הצביע לה-טרנר בעד דחיית תוצאות חבר האלקטורים באריזונה לאחר שהמושב המשותף של הקונגרס האמריקאי נקטע לאור ההסתערות על הקפיטול. טרם התכנסות הקונגרס ה-117 של ארצות הברית למסד את תוצאות הבחירות לנשיאות ארצות הברית 2020, נאלץ לה-טרנר להיכנס לבידוד אחרי שאובחן כחיובי למחלת נגיף קורונה 2019, ולפיכך לא היה מסוגל להצביע בעד ההתנגדות לאישור תוצאות חבר האלקטורים בפנסילבניה. בימים שלאחר מכן הצביע נגד הדחתו השנייה של נשיא ארצות הברית דונלד טראמפ.

קישורים חיצוניים
----------------

ויקישיתוף מדיה וקבצים בנושא **ג'ייק לה-טרנר** בוויקישיתוף
* אתר האינטרנט הרשמי של ג'ייק לה-טרנר בבית הנבחרים (באנגלית)
* ג'ייק לה-טרנר, ברשת החברתית אקס (טוויטר)
* ג'ייק לה-טרנר באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ג'ים מקלין, LaTurner Appointed To Succeed Estes As Kansas State Treasurer, באתר KCUR‏, 18 באפריל 2017 (באנגלית)
2. ↑  טים קרפטנר, Kansas official hails federal ruling on $150 million in unclaimed bonds, באתר The Topeka Capital‏, 11 באוגוסט 2017 (באנגלית)
3. ↑  ג'ונתן שורמן, Kansas Treasurer LaTurner enters race to replace retiring Roberts in U.S. Senate, באתר ויצ'יטה איגל, 8 בינואר 2019 (באנגלית)
4. ↑  לינדזי וייס, Kansas GOP Weighs Senate Hopefuls While Pining for Pompeo, באתר וול סטריט ג'ורנל, 13 באוגוסט 2019 (באנגלית)
5. ↑  ג'יימס ארקין, Kansas Republican drops Senate bid to primary Rep. Steve Watkins, באתר פוליטיקו, 4 בספטמבר 2019 (באנגלית)
6. ↑  בריאן לורי וג'ונתן שורמן, Kansas Rep. Watkins knocks down resignation rumors; aide hits ‘whisper campaign’, באתר קנזס סיטי סטאר, 23 באוגוסט 2019 (באנגלית)
7. ↑  טימותי הומאן, GOP lawmaker steps down from committees following voter fraud charges, באתר The Hill‏, 17 ביולי 2019 (באנגלית)
8. ↑  מליסה גרינסטיין, Jake LaTurner suspends Senate bid to challenge Watkins in GOP primary, באתר KSHB‏, 4 בספטמבר 2021 (באנגלית)
9. ↑  מארק פוברבורן, LaTurner beats Watkins to take on De La Isla for congress, באתר KSNT‏, 4 באוגוסט 2020 (באנגלית)
10. ↑  Kansas Rep. LaTurner tests positive for COVID-19 after vote, באתר AP‏, 7 בינואר 2021 (באנגלית)
11. ↑  סילדטיה ריי, Kansas Rep. Jake LaTurner Tests Positive For Covid-19 Hours After House Vote, באתר פורבס, 7 בינואר 2021 (באנגלית)
12. ↑  שון או'קיי ואחרים, How each member of the House voted on Trump’s second impeachment, באתר CNN‏, 13 בינואר 2021 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: L000266

 |